Document ID: /roh_data/filtered/fineweb-2-filterrobots_roh.jsonl.gz/33167

Kanton Graubünden
Chantun Grischun
Cantone dei Grigioni
Hofgraben 57000 Cuiratel +41 81 257 25 <email-pii>
La regenza grischuna ha deliberà per la consultaziun il sboz per ina revisiun parziala da la lescha da polizia. Cun questa revisiun da la lescha duain vegnir cuntanschidas gist trais differentas finamiras.
Ina da las trais finamiras è la realisaziun da duas incumbensas parlamentaras. L'incumbensa Augustin vul d'ina vart introducir ina procedura d'autorisaziun per proceduras penalas cunter polizistas e polizists. L'incumbensa Felix da l'autra vart ha la finamira da meglierar la surveglianza dal spazi public.
A medem temp duain vegnir realisadas las mesiras formuladas en il rapport "Polizia grischuna 2015plus". Tranter auter vegnan circumscrittas e precisadas las incumbensas da las polizias communalas. Ultra da quai vegn proponida ina basa legala che regla tgi che surpiglia ils custs da las incumbensas da las polizias communalas che vegnan ademplidas da la polizia chantunala.
La finala duain er enconuschientschas fatgas vegnir integradas en la revisiun. En spezial cun l'introducziun dal cudesch da procedura penala svizzer sco er dapi il relasch da la lescha da polizia han pudì vegnir rimnadas experientschas preziusas. Tranter auter duain vegnir precisadas la protecziun da datas, las mesiras secretas preventivas da la polizia, l'obligaziun d'annunzia en cas d'expulsiuns per consequenza da violenza a chasa sco er vegnir sclerida la procedura chantunala da multas disciplinaras.
Avertura: 13 da october 2017
Fin da la consultaziun: 5 da schaner 2018